CELEX: 
Language: hr
Date: 2019-10-10 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2017/625 Europskog parlamenta i Vijeća u pogledu pravila o provedbi posebnih službenih kontrola drvene ambalaže, obavijesti o određenim pošiljkama i mjerama koje treba poduzeti u slučajevima neusklađenosti

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2017/625 o službenim kontrolama uspostavlja se okvir za službene kontrole i druge službene aktivnosti namijenjene verifikaciji pravilne primjene zakonodavstva Unije u području poljoprivredno-prehrambenog lanca. Taj okvir uključuje službene kontrole životinja i robe koji ulaze u Uniju iz trećih zemalja.
            
            
               Svrha je ovog Nacrta delegirane uredbe Komisije utvrditi službene kontrole drvene ambalaže unesene u Uniju neovisno o tome je li doista u upotrebi u prijevozu proizvoda.
            
            
               U tom se pogledu Nacrtom delegirane uredbe Komisije utvrđuje obveza nadležnih tijela da na temelju procjene rizika izrade plan praćenja, uzimajući u obzir širok raspon informacija dostupnih na nacionalnoj razini i razini Unije.
            
            
               Kako bi se organizirale službene kontrole i izbjeglo nepotrebno opterećenje za poslovne subjekte, nadležna tijela mogu od gospodarskih subjekata zatražiti prethodnu obavijest o pošiljkama odabranima za službenu kontrolu na temelju plana praćenja.
            
            
               Nadležno tijelo nakon službenih kontrola mora u računalnom sustavu za upravljanje informacijama uspostavljenom Uredbom (EU) 2017/625 evidentirati rezultate službenih kontrola, čime će se omogućiti prikupljanje relevantnih informacija na razini Unije kao temelj za moguće mjere koje treba poduzeti radi zaštite područja Unije od širenja karantenskih štetnih organizama Unije.
            
            
               2.SAVJETOVANJA PRIJE DONOŠENJA AKTA
            
            
               U nekoliko navrata provedeno je savjetovanje s Komisijinom stručnom skupinom za službene kontrole (E00911) i održano nekoliko sastanaka s relevantnim dionicima.
            
            
               Neformalnim raspravama pridonijelo se izradi nacrta u pogledu kojeg nije bilo spornih pitanja.
            
            
               3.PRAVNI ELEMENTI DELEGIRANOG AKTA
            
            
               Nacrt delegirane uredbe Komisije temelji se na Uredbi (EU) 2017/625, a posebno na njezinu članku 45. stavku 4. i članku 77. stavku 1. točki (d).
            
            
               DELEGIRANA UREDBA KOMISIJE (EU) …/...
            
            
               оd 10.10.2019.
            
            
               o dopuni Uredbe (EU) 2017/625 Europskog parlamenta i Vijeća u pogledu pravila o provedbi posebnih službenih kontrola drvene ambalaže, obavijesti o određenim pošiljkama i mjerama koje treba poduzeti u slučajevima neusklađenosti
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama)
                  1
               , a posebno njezin članak 45. stavak 4. i članak 77. stavak 1. točku (d),
            
            
               budući da:
            
         
         
            
               (1)Uredbom (EU) 2017/625 Europskog parlamenta i Vijeća uspostavljen je, među ostalim, okvir za provedbu službenih kontrola i drugih službenih aktivnosti u odnosu na životinje i robu koje ulaze u Uniju iz trećih zemalja kako bi se provjerila usklađenost sa zakonodavstvom Unije radi zaštite zdravlja ljudi, životinja i bilja, dobrobiti životinja te zaštite okoliša kad je riječ o genetski modificiranim organizmima (GMO) i sredstvima za zaštitu bilja.
            
            
               (2)Poznato je da je drvena ambalaža koja može pratiti sve vrste predmeta izvor unosa i širenja organizama štetnih za bilje. U drvenu ambalažu koja može poslužiti kao put za štetne organizme koji predstavljaju rizik od širenja organizama štetnih za bilje u Uniji, ubrajaju se, među ostalima, drveni sanduci, kutije, gajbe, bubnjevi i koluti/role za kabele, palete, sandučaste palete (boks-palete) i ostale podloge za utovar, drveni okviri za palete i obloge, bez obzira na to upotrebljavaju li se stvarno u prijevozu svih vrsta predmeta. Na područje Unije putem prijevoza ulaze velike količine drvene ambalaže. 
            
            
               (3)Člancima 43. i 96. Uredbe (EU) 2016/2031 Europskog parlamenta i Vijeća
                  2
                utvrđeni su posebni uvjeti uvoza za unošenje drvene ambalaže na područje Unije. Člankom 77. stavkom 1. točkom (d) Uredbe (EU) 2017/625 Komisija se ovlašćuje za utvrđivanje pravila za provedbu posebnih službenih kontrola radi provjere usklađenosti drvene ambalaže s tim uvjetima, na mjestima iz članka 44. stavka 3. Uredbe (EU) 2017/625 te za utvrđivanje mjera u slučajevima neusklađenosti. 
            
            
               (4)Kako bi se osigurala učinkovitost kontrola drvene ambalaže koja ulazi na područje Unije i izbjegao rizik od unošenja ili širenja organizama štetnih za bilje, trebalo bi pravilima dopuniti Uredbu (EU) 2017/625 o provedbi posebnih službenih kontrola drvene ambalaže i o mjerama koje se poduzimaju u slučajevima neusklađenosti.
            
            
               (5)Posebni uvjeti za uvoz drvene ambalaže iz članka 43. stavka 1. Uredbe (EU) 2016/2031 ne primjenjuju se na ambalažu koja podliježe izuzećima predviđenima u međunarodnoj normi za fitosanitarne mjere br. 15 – Propisi o drvenoj ambalaži u međunarodnoj trgovini (ISPM15). Stoga bi taj materijal trebalo isključiti iz područja primjene ove Uredbe.
            
            
               (6)Kako bi se utvrdile pošiljke u kojima je prisutna drvena ambalaža koja može predstavljati najveći fitosanitarni rizik za područje Unije i koja bi stoga trebala podlijegati posebnim službenim kontrolama, nadležna tijela država članica trebala bi na temelju ocjene rizika uspostaviti plan praćenja.
            
            
               (7)Nadležna tijela trebala bi na temelju tog plana praćenja odabirati pošiljke drvene ambalaže na kojima će provesti posebne službene kontrole. Nadalje, nadležna tijela trebala bi imati mogućnost da, ako je to potrebno u provedbi posebnih službenih kontrola, od carinskih tijela zatraže da zadrže odabrane pošiljke koje sadržavaju drvenu ambalažu sve do kraja tih službenih kontrola.
            
            
               (8)Drvena ambalaža nije uvrštena na popise robe koja podliježe službenim kontrolama na graničnim kontrolnim postajama iz članka 47. stavka 1. točke (c) Uredbe (EU) 2017/625.
            
            
               (9)Člankom 45. stavkom 4. Uredbe (EU) 2017/625 Komisija je ovlaštena za određivanje slučajeva u kojima i uvjeta pod kojima nadležna tijela mogu od gospodarskih subjekata zatražiti da ih obavijeste o prispijeću određene robe koja ne podliježe kontroli na graničnim kontrolnim postajama.
            
            
               (10)Da bi nadležna tijela mogla učinkovito planirati i provoditi posebne službene kontrole drvene ambalaže, morala bi od gospodarskih subjekata moći zatražiti da ih unaprijed, u razumnom roku obavijeste o prispijeću pošiljaka koje sadržavaju drvenu ambalažu.
            
            
               (11)Stoga bi zajedno s pravilima o posebnim službenim kontrolama drvene ambalaže utvrđenima u ovoj Uredbi trebalo predvidjeti i mogućnost da nadležna tijela zatraže od gospodarskih subjekata da ih unaprijed obavijeste o prispijeću takvih pošiljaka. Za takve obavijesti može se iskoristiti sustav za upravljanje informacijama za službene kontrole (IMSOC), koji je uspostavila i vodi Komisija u skladu s člankom 131. stavkom 1. Uredbe (EU) 2017/625. Nadležna tijela mogu od gospodarskih subjekata odgovornih za pošiljku zatražiti da ih o prispijeću obavijeste unaprijed, u razumnom roku koji odrede nadležna tijela, putem sustava IMSOC, putem postojećih nacionalnih informacijskih sustava ili na neki drugi način koji odobre nadležna tijela.
            
            
               (12)Za evidentiranje rezultata posebnih službenih kontrola u sustavu IMSOC trebalo bi upotrebljavati zajednički zdravstveni ulazni dokument (ZZUD) iz članka 56. Uredbe (EU) 2017/625. Zabilježeni rezultati službenih kontrola pružit će pregled posebnih službenih kontrola drvene ambalaže provedenih u državama članicama i bit će temelj budućim mjerama zaštite područja Unije od širenja organizama štetnih za bilje.
            
            
               (13)Odredbe ove Uredbe trebale bi se primjenjivati ne dovodeći u pitanje relevantne odredbe Uredbe (EU) br. 952/2013 Europskog parlamenta i Vijeća
                  3
               . 
            
            
               (14)Ako nadležno tijelo odluči onu drvenu ambalažu koja ne udovoljava zahtjevima ponovno otpremiti na odredište izvan Unije u skladu s člankom 66. stavkom 3. prvim podstavkom točkom (b) Uredbe (EU) 2017/625, takva drvena ambalaža trebala bi pod službenim carinskim nadzorom ostati sve do izlaska s područja Unije kako bi se izbjegao rizik od unošenja štetnih organizama u Uniju ili njihova širenja. 
            
            
               (15)Ako se drvena ambalaža koja ne udovoljava zahtjevima otkrije tijekom fizičkog pregleda na mjestu na kojem se pušta u slobodni promet u Uniji ili na odredištu, tu ambalažu treba odmah uništiti jer se na manje učinkovit način ne može spriječiti povećani rizik od širenja karantenskih štetnih organizama Unije.
            
            
               (16)Uredba (EU) 2017/625 primjenjuje se od 14. prosinca 2019. U skladu s tim, i pravila utvrđena ovom Uredbom trebala bi se primjenjivati od tog datuma,
            
            
               DONIJELA JE OVU UREDBU:
            
            
               Članak 1.
               Predmet i područje primjene
            
            
               1.Ovom Uredbom utvrđuju se pravila za provedbu posebnih službenih kontrola drvene ambalaže ili drvnih proizvoda (osim papirnatih proizvoda) namijenjenih za podupiranje, zaštitu ili prijevoz robe koja ulazi na područje Unije, neovisno o tome upotrebljava li se stvarno u prijevozu svih vrsta predmeta („drvena ambalaža”), te mjere u slučaju neusklađenosti.
            
            
               2.Ovom Uredbom utvrđuju se i slučajevi u kojima i uvjeti pod kojima nadležna tijela mogu od gospodarskih subjekata zatražiti da ih obavijeste o prispijeću određenih pošiljaka koje ulaze na područje Unije, a sadržavaju drvenu ambalažu.
            
         
         
            
               3.Ova Uredba ne primjenjuje se na drvenu ambalažu iz članka 43. stavka 1. drugog podstavka Uredbe (EU) 2016/2031 o izuzećima predviđenima u okviru Međunarodne norme za fitosanitarne mjere br. 15 – Propisi o drvenoj ambalaži u međunarodnoj trgovini (ISPM15).
            
            
               Članak 2.
               Plan praćenja
            
            
               Nadležna tijela na temelju analize rizika izrađuju plan praćenja drvene ambalaže i uzimaju u obzir barem sljedeće:
            
            
               (a)broj i rezultat posebnih službenih kontrola koje su prethodnih godina na drvenoj ambalaži provela nadležna tijela na temelju informacija iz sustava za upravljanje informacijama za službene kontrole (IMSOC);
            
            
               (b)dosadašnju usklađenost treće zemlje, izvoznika ili gospodarskog subjekta odgovornog za pošiljke, s Uredbom (EU) 2016/2031, a posebno člankom 43. stavkom 1. i člankom 96. stavkom 1. prvim podstavkom točkom (a) te uredbe; 
            
            
               (c)informacije carinskih tijela i iz drugih izvora, ako su dostupne, o broju pošiljaka koje ulaze u Uniju, a sadržavaju drvenu ambalažu i o zemlji podrijetla pošiljke.
            
            
               Članak 3.
               Obavijesti o pošiljkama
            
            
               Nadležna tijela mogu od gospodarskih subjekata odgovornih za pošiljku zatražiti da ih o prispijeću pošiljke koja ulazi u Uniju, a sadržava drvenu ambalažu, obavijeste unaprijed, u razumnom roku koji odrede nadležna tijela, putem sustava IMSOC, putem postojećih nacionalnih informacijskih sustava ili na neki drugi način koji odobre nadležna tijela. 
            
            
               Članak 4.
               Posebne službene kontrole drvene ambalaže
            
            
               1.Pošiljke koje sadržavaju drvenu ambalažu nadležna tijela odabiru za fizički pregled na temelju:
            
            
               (a)plana praćenja iz članka 2.; 
            
            
               (b)informacija navedenih u obavijestima iz članka 3., ako je to relevantno; i
            
            
               (c)svih drugih relevantnih informacija kojima raspolažu.
            
            
               2.Nadležna tijela provode fizički pregled pošiljaka odabranih u skladu sa stavkom 1., kako bi provjerila njihovu usklađenost s uvjetima uvoza utvrđenima u članku 43. stavku 1. i članku 96. stavku 1. prvom podstavku točki (a) Uredbe (EU) 2016/2031. 
            
            
               3.Ako to ocijene potrebnim za provedbu fizičkog pregleda u skladu sa stavkom 2., nadležna tijela mogu od carinskih tijela zatražiti da za vrijeme tog pregleda zadrže odabrane pošiljke koje sadržavaju drvenu ambalažu. 
            
            
               4.Tijekom posebnih službenih kontrola nadležna tijela imaju pristup cijeloj pošiljci tako da fizički pregled iz stavka 2. mogu obaviti na svoj drvenoj ambalaži iz te pošiljke.
            
            
               5.Nadležno tijelo dužno je carinskim tijelima predati rezultate provjere zadržane pošiljke koja sadržava drvenu ambalažu u roku od tri radna dana otkako je zadržana. 
            
            
               6.Ako se fizički pregled ne može dovršiti u roku od tri radna dana otkako je pošiljka koja sadržava drvenu ambalažu zadržana, nadležna tijela mogu od carinskih tijela zatražiti da radi dovršetka pregleda tu pošiljku zadrže još tri radna dana.
            
            
               Carinsko tijelo tada može, ako je to tehnički izvedivo, pustiti pošiljku pod uvjetom da gospodarski subjekt odgovoran za pošiljku odvoji drvenu ambalažu od pošiljke.
            
            
               7.Pošiljka koju carinska tijela zadrže u skladu sa stavkom 3. pušta se ako nadležna tijela u roku od tri radna dana od početka zadržavanja ne dostave rezultate pregleda u skladu sa stavkom 5. ili od carinskih tijela ne zatraže još tri radna dana zadržavanja u skladu sa stavkom 6. 
            
         
         
            
               Članak 5.
               Izvještavanje o rezultatima posebnih službenih kontrola
            
            
               1.Nakon završetka posebnih službenih kontrola u skladu s člankom 4., nadležna tijela dužna su:
            
            
               (a)unijeti u zajednički zdravstveni ulazni dokument (ZZUD) rezultate posebnih službenih kontrola iz članka 56. stavka 3. točke (b) podtočke i. Uredbe (EU) 2017/625, 
            
            
               (b)unijeti rezultate posebnih službenih kontrola drvene ambalaže u sustav IMSOC izravno ili putem postojećeg nacionalnog sustava, i 
            
            
               (c)obavijestiti gospodarske subjekte odgovorne za pošiljke koje sadržavaju drvenu ambalažu i carinska tijela o rezultatima posebnih službenih kontrola.
            
            
               2.Ako nadležna tijela obavijeste gospodarske subjekte odgovorne za pošiljku koja sadržava drvenu ambalažu o rezultatima posebnih službenih kontrola putem zajedničkog zdravstvenog ulaznog dokumenta (ZZUD), ti su subjekti prema članku 163. Uredbe (EU) 952/2013 dužni priložiti referentni broj ZZUD-a kao popratni dokument uz svaku carinsku deklaraciju koja se za tu pošiljku podnosi carinskim tijelima. 
            
            
               Članak 6.
               Mjere za slučaj neusklađenosti
            
            
               1.Nadležna tijela dužna su u skladu s člankom 66. Uredbe (EU) 2017/625 naložiti uništavanje, ponovnu otpremu ili posebnu obradu drvene ambalaže koja nije u skladu sa zahtjevima iz članka 43. stavka 1. i članka 96. stavka 1. prvog podstavka točke (a) Uredbe (EU) 2016/2031. 
            
            
               Međutim, ako se takva drvena ambalaža koja ne udovoljava zahtjevima otkrije tijekom fizičkog pregleda u skladu s člankom 4. na mjestu na kojem se pošiljka pušta u slobodni promet u Uniji ili na odredištu pošiljke, kako je navedeno u članku 44. stavku 3. točkama (c) i (e) Uredbe (EU) 2017/625, nadležna tijela dužna su naložiti gospodarskom subjektu da bez odgode uništi tu drvenu ambalažu. Prije i tijekom uništavanja, s drvenom ambalažom postupa se tako da se spriječi širenje karantenskih štetnih organizama Unije, definiranih u članku 4. Uredbe (EU) 2016/2031.
            
            
               2.Ako nadležna tijela odluče gospodarskom subjektu odgovornom za pošiljku naložiti da drvenu ambalažu koja ne udovoljava zahtjevima pošalje izvan Unije u skladu s člankom 66. stavkom 3. prvim podstavkom točkom (b) Uredbe (EU) 2017/625, prema relevantnim carinskim propisima pošiljka koja sadržava drvenu ambalažu koja ne udovoljava zahtjevima mora ostati pod službenim carinskim nadzorom sve dok drvena ambalaža koja ne udovoljava zahtjevima ne izađe iz područja Unije.
            
            
               Članak 7.
               Stupanje na snagu i datum primjene
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Primjenjuje se od 14. prosinca 2019.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 10.10.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        SL L 95, 7.4.2017., str. 1.
               
               
                  
                     (2)
                  
                        Uredba (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23.11.2016., str. 4.). 
               
               
                  
                     (3)
                  
                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).